Document ID: 32014D0353

NÕUKOGU RAKENDUSOTSUS,
21. mai 2014,
aastateks 2020-2033 kehtestatud meetme „Euroopa kultuuripealinnad” valiku- ja seirekomisjoni kolme eksperdi nõukogu poolt ametisse nimetamise praktilise ja menetlusliku korra kohta
(2014/353/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. aprilli 2014. aasta otsust nr 445/2014/EL, millega kehtestatakse liidu meede „Euroopa kultuuripealinnad” aastateks 2020-2033 ja tunnistatakse kehtetuks otsus nr 1622/2006/EÜ, (1) eriti selle artiklit 6,
ning arvestades järgmist:
(1)
Otsuse nr 445/2014/EL artikli 6 kohaselt luuakse valiku ja seire korraldamiseks sõltumatutest ekspertidest koosnev eksperdikomisjon (edaspidi „eksperdikomisjon”). Kõnealune komisjon koosneb kümnest eksperdist, kelle nimetavad ametisse liidu institutsioonid ja organid, ning nendest kolm nimetab kolmeks aastaks ametisse nõukogu. Esimese eksperdikomisjoni loomisel peab aga nõukogu nimetama oma eksperdid ametisse üheks aastaks, et ekspertide vahetumine oleks järkjärguline ja et vältida seeläbi kogemuste ja teadmiste kaudu.
(2)
Igal institutsioonil ja organil on õigus valida eksperdid vastavalt oma sisemenetlusele. Kuid otsuse nr 445/2014/EL artikli 6 lõike 3 esimese lõigu kohaselt valitakse eksperdid Euroopa Komisjoni koostatud võimalike Euroopa ekspertide nimekirjast.
(3)
Vastavalt otsuse nr 445/2014/EL artikli 6 lõike 3 neljandale lõigule tagab iga liidu institutsioon ja organ ekspertide ametisse nimetamisel eksperdikomisjoni üldises koosseisus pädevusvaldkondade vastastikuse täiendavuse, tasakaalustatud geograafilise esindatuse ja soolise tasakaalu.
(4)
Seetõttu on asjakohane, et nõukogu teeb otsuse oma kolme eksperdikomisjoni eksperdi ametisse nimetamise praktilise ja menetlusliku korra kohta.
(5)
See kord peaks olema õiglane, mittediskrimineeriv, läbipaistev ja kergesti rakendatav,
ON TEINUD JÄRGMISE OTSUSE:
Artikkel 1
1. Liikmesriikide vahel korraldatakse loosimine. Liikmesriikide osalemine loosimises on vabatahtlik. Huvide konflikti ohu minimeerimiseks ei lubata loosimisele siiski liikmesriike, kus asub linn, mis valitakse või mida kontrollitakse eksperdikomisjoni ekspertide ametiajal. Nimetatud põhimõtete alusel välja jäetud liikmesriikide nimekiri on toodud käesoleva otsuse lisas.
2. Laia geograafilise ulatuse tagamiseks ei saa loosimises osaleda liikmesriigid, kes on soovitanud eksperte nõukogu poolt eelnevaks ametiajaks ametisse nimetamiseks.
Artikkel 2
1. Kolmest esimesest väljaloositud liikmesriigist on igaühel õigus soovitada üks ekspert.
2. Nimetatud eesmärgil valib nendest kolmest liikmesriigist igaüks ühe eksperdi Euroopa Komisjoni loodud Euroopa ekspertide võimalike kandidaatide nimekirjast ja soovitab nimetada selle eksperdi eksperdikomisjoni liikmeks.
3. Nende soovituste alusel ja pärast soovitatud ekspertide nõuetekohast kontrollimist nõukogu ettevalmistava organi poolt nimetab nõukogu ametisse kolm eksperti, kellest saavad valiku- ja seirekomisjoni liikmed kolmeks aastaks.
4. Erandina lõikest 3:
a)
nimetab nõukogu oma eksperdid 2015. aasta eksperdikomisjoni ametisse üheks aastaks;
b)
tuleb 2015. aastaks ametisse nimetatud eksperte lugeda ametisse nimetatuks ka aastateks 2016-2018.
Seetõttu jäetakse artikli 1 lõike 1 kohaselt 2015. aasta eksperdikomisjoni ekspertide ametisse nimetamiseks korraldatavast loosimisest välja liikmesriigid, mille linnades viib nii 2015. aasta eksperdikomisjon kui ka 2016.-2018. aasta eksperdikomisjon läbi valiku ja seiremenetluse.
5. Eksperdikomisjoni eksperdi ametist lahkumise, surma või püsiva töövõimetuse korral soovitab selle eksperdi soovitanud liikmesriik nimetada ametisse asendaja selle eksperdi ülejäänud ametiajaks. Kohaldatakse käesolevas artiklis osutatud menetlust.
Artikkel 3
Käesolev otsus jõustub selle Euroopa Liidu Teatajas avaldamise päeval.
Brüssel, 21. mai 2014

Labels: 0
9
15